### | | | | --- | --- | | | | | --- | | **Byråd** 27. november 2018 Sagsnr. 710-2018-17828 Dok.nr. 710-2018-432121 Sagsbehandler DPJMH | | 192.                Ankestyrelsens statistik over ankeafgørelser - Åbent

###

|  |  |
| --- | --- |
| Tidl. politisk behandling |  |
| Forventet sagsgang | AU, BS-U, SS-U, ØK, BY |
| Lovgrundlag | Retssikkerhedsloven |

###

**SAGENS INDHOLD**

Byrådet skal i denne sag tage stilling til Ankestyrelsens
statistik over ankeafgørelser (klagesager) for 2017 og 1. halvår af 2018. Det
vil sige de kommunale afgørelser, som borgerne har klaget over, og som derefter
har været til behandling i Ankestyrelsen. Endvidere skal der tages stilling til
de initiativer, der iværksættes i forlængelse af ankeafgørelserne.

Folketinget har 29. maj 2018 vedtaget en ændring af lov om
retssikkerhed og administration på det sociale område. Lovændringen indebærer
bl.a., at Byrådet fremover årligt skal behandle det Danmarkskort over
omgørelsesprocenter på socialområdet, som Børne- og Socialministeriet hvert år
offentliggør inden 1. juli.

Formålet med Danmarkskortet er at øge den lokalpolitiske
opmærksomhed på vigtigheden af, at kommunerne overholder lovgivningen og at
medvirke til, at kommuner drøfter og tager initiativer til at forbedre kvaliteten
af sagsbehandlingen.

Danmarkskortet er opdelt i tre oversigtskort for henholdsvis
socialområdet, børnehandicapområdet og voksenhandicapområdet (kan ses via
nedenstående links):

[Danmarkskortet for
socialområdet]([url]) omfatter:

· Alle bestemmelser i serviceloven, hvor der er kommunal
klageadgang.

[Danmarkskortet for
børnehandicapområdet](https://kort.interkort.dk/embed/9W7419P9EPBY4ATHG2RT) omfatter følgende fire områder:

· Pasningstilbud og hjemmetræning m.m.

· Merudgiftsydelse

· Tabt arbejdsfortjeneste

· Personlig hjælp og ledsagelse.

[Danmarkskortet for
voksenhandicapområdet](https://kort.interkort.dk/embed/S6QUN2XZB4UNNQHBVB7R) omfatter fire bestemmelser om:

· Kontante tilskud

· Borgerstyret personlig assistance

· Ledsageordning

· Merudgifter.

Det vil sige, at afgørelser efter fx dagtilbudsloven samt
afgørelser på beskæftigelsesområdet ikke fremgår af de tre oversigtskort.

I [adresse] har notater med beskrivelser af
Ankestyrelsens statistikker inden for alle lovområder på social- og
arbejdsmarkedsområdet hidtil været forelagt fagudvalgene (Børne- og
Skoleudvalget, Social- og Sundhedsudvalget samt Arbejdsmarkedsudvalget).
Udvalgene er i foråret blevet orienteret om statistikken for det forudgående
år, og i efteråret er udvalgene blevet orienteret om statistikken for 1. halvår
det pågældende år.

Selvom Danmarkskortet alene omhandler afgørelser efter
serviceloven og alene forholder sig til statistikken for det forudgående år, er
der vedlagt notater, der beskriver statistikkerne for 2017 og for 1. halvår
2018 på hele social- og arbejdsmarkedsområdet. Dette med henblik på at give
Byrådet det bedst mulige grundlag for at følge udviklingen på området og
eventuelt iværksætte initiativer med henblik på at forbedre kvaliteten af
sagsbehandlingen.

Det kan i øvrigt oplyses, at ændringen af
retssikkerhedsloven indebærer, at de sagsbehandlingsfrister, som Byrådet i
henhold til retssikkerhedsloven fastsætter for behandlingen af sager efter serviceloven,
også gælder ved behandlingen af afgørelser efter serviceloven, der er hjemvist
af Ankestyrelsen.

Endelig er det blevet lovfæstet, at sagsbehandlingsfrister
skal offentliggøres på kommunens hjemmeside. Det bemærkes i den forbindelse, at
en oversigt over de vedtagne sagsbehandlingsfrister allerede findes på [adresse]
Kommunes hjemmeside.

**VURDERING**

Ankestyrelsen har i 2017 og 1. halvår 2018 truffet
afgørelser i henholdsvis 261 og 139 klagesager i alt inden for social- og
arbejdsmarkedsområdet i [adresse]. Klagesagerne er fordelt på Børn og
Skole, Social og Sundhed og Job og Økonomi.

Det bemærkes, at omgørelsesprocenten er udtryk for andelen
af sager, hvor Ankestyrelsen har ophævet/ændret kommunens afgørelse eller
hjemvist den pågældende sag til fornyet behandling.

Nedenfor gives en sammenfatning for hvert område.

*Børn og Skole:*

Ankestyrelsen har i 2017 og 1. halvår 2018 truffet
afgørelser i henholdsvis 64 og 28 klagesager inden for børne- og
familieområdet. I 2017 og 1. halvår 2018 omgjorde Ankestyrelsen henholdsvis 40
% og 41 % af afgørelserne.

Ankestyrelsen har i 2017 ændret 10 afgørelser inden for
børne- og familieområdet og hjemvist 15. Der er ændret fire afgørelser i 1.
halvår 2018, og syv afgørelser er hjemvist til fornyet behandling ved kommunen.
Det er Børn og Skoles vurdering, at størstedelen af omgørelserne skyldes, at
sagerne ikke er blevet oplyst og undersøgt i tiltrækkelig grad.

Børn og Skole arbejder løbende med at kvalificere
sagsbehandlingen. Det betyder blandt andet, at Børn og Skole er i gang med at
revidere og forbedre standardskabeloner til hvert enkelt sagsområde med henblik
på at højne kvaliteten af afgørelserne. Herudover vil der fra primo 2019 og 12
måneder frem blive gennemført et analyse- og læringsforløb af Ankestyrelsen på
børnehandicapområdet. Det er vurderingen, at disse tiltag blandt flere på sigt
vil kunne nedbringe den nuværende omgørelsesprocent på 41 %.

*Social og Sundhed:*

Ankestyrelsen har i 2017 og 1. halvår 2018 truffet afgørelser
i henholdsvis 60 og 20 klagesager inden for Social og Sundhed. I 2017 omgjorde
Ankestyrelsen 29 % af klagesagerne, mens 22 % af klagesagerne i 1. halvår 2018
blev omgjort.

Ankestyrelsen har i 2017 ændret tre afgørelser inden for
Social og Sundhed og hjemvist 13 sager. Der er ingen ændrede afgørelser i
første halvår af 2018, men fire sager er hjemvist til fornyet behandling i
kommunen. Der ses ikke generelle tendenser i hjemvisningerne i de fire sager.

Social og Sundhed arbejder løbende med at kvalificere
sagsbehandlingen, og i 2018 sættes der særligt fokus på at få de nødvendige
oplysninger om borgeren indsamlet og lagt på sagen, så den ikke hjemvises pga.
manglende oplysning og dokumentation.

*Job og Økonomi:*

Ankestyrelsen har i 2017 og 1. halvår 2018 truffet
afgørelser i henholdsvis 137 og 91 klagesager inden for arbejdsmarkedsområdet.
I 2017 omgjorde Ankestyrelsen 30 % af klagesagerne, mens 41 % af klagesagerne i
1. halvår 2018 blev omgjort.

Stigningen i omgørelsesprocenten fra 2017 til 1. halvår 2018
skyldes en stigning i omgørelser inden for lov om aktiv socialpolitik, hvor 70
% af klagesagerne er blevet omgjort i 1. halvår 2018. Lov om aktiv
socialpolitik omfatter hjælp til forsørgelse, herunder udbetaling af de fleste
midlertidige forsørgelsesydelser, enkeltydelser mv. Af de 33 sager fra 1.
halvår 2018 er afgørelsen ændret i 20 tilfælde, og i 13 tilfælde er sagen
hjemsendt til fornyet behandling.

28 af de 33 sager er inden for lov om aktiv socialpolitik.
Kun i alt fem omgørelser/hjemsendelser er inden for sygedagpengeloven,
pensionsloven, lov om aktiv beskæftigelsesindsats og integrationsloven.

Job og Økonomi har derfor primo september 2018 gennemgået de
28 omgjorte/hjemsendte sager inden for lov om aktiv socialpolitik i 1. halvår
2018. Gennemgangen viser, at sagerne i de fleste tilfælde ikke er blevet oplyst
og undersøgt i tilstrækkelig grad. I de resterende sager har der primært været
tale om en prøvning af den pågældende afgørelse på baggrund af et juridisk
vanskeligt område, eller at der er foretaget et skøn.

På den baggrund er der iværksat følgende initiativer:

· Et internt uddannelsesforløb for medarbejderne for at sikre et
kompetenceløft af de medarbejdere, der træffer afgørelser i sager efter lov om
aktiv socialpolitik. Formålet er at højne kvaliteten af de afgørelser, der
træffes.

· En mere systematisk sagssparring på området vedrørende ydelser
med nærmeste leder, kolleger og den juridiske konsulent i Jobcenter [adresse]. I
sager, som kræver en særlig lovfortolkning, drøftes afgørelserne altid med den
juridiske konsulent i jobcenteret, inden afgørelsen sendes til borgeren.

Ældrerådet har 24. oktober 2018 indsendt høringssvar, hvori
de udtrykker tilfredshed med, at der er bevidsthed om at sikre borgernes
retskrav.

Handicaprådet har 20. oktober 2018 indsendt høringssvar. I
høringssvaret udtrykker Handicaprådet, at der bør sættes ind snarest med flere
og mere omfattende initiativer på de områder, hvor omgørelsesprocenten er
stigende. Handicaprådet opfordrer til, at Byrådet beskriver nogle klare
præstationsmål til opfyldelse snarest og senest i forbindelse med opfølgning i
efteråret 2019.

Børn og Skole bemærker hertil, at der allerede er og vil blive
igangsat en lang række initiativer, der har til formål at forbedre kvaliteten
af sagsbehandlingen og dermed kvaliteten af afgørelserne. Flere af disse
initiativer er ganske omfattende, og det er vurderingen, at disse tiltag på
sigt vil kunne nedbringe den nuværende omgørelsesprocent.

**ØKONOMI**

Der er umiddelbart ingen direkte økonomiske konsekvenser
forbundet med sagen.

**INDDRAGELSE**

Sagen har været i høring hos Ældrerådet og Handicaprådet.

**INDSTILLING**

Den konstituerede direktør for Børn og Skole og direktørerne
for Social og Sundhed og Job og Økonomi indstiller til Byrådet:

1. At Ankestyrelsens afrapportering på Børne- og Skoleudvalgets område og
Danmarkskortet tages til efterretning, og at de iværksatte initiativer
godkendes.

2. At Ankestyrelsens afrapportering på [adresse] og Sundhedsudvalgets område
og Danmarkskortet tages til efterretning, og at de iværksatte initiativer
godkendes.

3. At Ankestyrelsens afrapportering på Arbejdsmarkedsudvalgets område tages
til efterretning, og at de iværksatte initiativer godkendes.

**BESLUTNING**

***Arbejdsmarkedsudvalget, 6. november 2018:***

Fraværende:Ingen

Ad 3. Indstilles godkendt.

***Social- og Sundhedsudvalget, 6. november 2018:***

Fraværende:Sille Brandt

Indstilles godkendt.

***Børne- og Skoleudvalget, 8. november 2018:***

Fraværende:Ingen

Indstilles godkendt.

***Økonomiudvalget, 20. november 2018:***

Fraværende:Patricia Andersen

Indstilles godkendt.

**Bilag**

|  |  |
| --- | --- |
| Notat om statistik fra Ankestyrelsen på børneområdet | 710-2018-244823 |
| Notat om statistik fra Ankestyrelsen på social- og sundhedsområdet | 710-2018-248731 |
| Notat om statistik fra Ankestyrelsen på arbejdsmarkedsområdet | 710-2018-233770 |
| Ankestyrelsens statistik 2017 | 710-2018-325951 |
| Ankestyrelsens statistik 1. halvår 2018 | 710-2018-325961 |
| Høringssvar fra Ældrerådet | 710-2018-396386 |
| Høringssvar fra Handicaprådet | 710-2018-396380 |